**BOTABA Euskal Esamoldeen Erronka**

Esamoldeak **gure** **hizkuntzak berezko dituen esaldi eginak** dira. Berba-kate jakin batek, erabiliaren erabiliz, esangura berezia hartzen duenean sortzen dira, hiztunok egoera edo ideia bat adierazi nahi dugunean. Esamoldeen atzean hizkuntzek berezkoa duten iruditegia dago eta horren lekuko dugu **Labayru Hiztegi Fraseologikoa**.

Lekuan-lekuan erreferente ezberdinak erabilita sortzen dira esamoldeak eta lehiaketa honen bitartez, hango eta hemengo hiztunok lagunartean, etxean… darabiltzagun **esamoldeak batu eta sare sozialetan zabaldu** gura dira.

Lehiaketa **Instagramen** bideratuko da **4 astez**. Astero erronka ezberdin bat proposatuko da eta *atsegin dut* gehien lortzen dutenen artean epaimahaiak **asteko bideo irabazleak** aukeratuko ditu. Gainera, lehiaketara aurkeztuko diren bideo guztien artean, epaimahaiak **irabazle nagusia** aukeratuko du amaierako sari nagusirako.

**Labayru Fundazioa da egitasmoaren antolatzailea eta lehiaketa Gaztea Irratiarekin batera garatuko du.**

**PARTE HARTZEKO**

**Non**

Lehiaketa Instagramen egingo da.

**Nola**

Astean-astean gai bat proposatuko da. Gai horri lotutako esamoldeekin bideoak egitea eta Instagramen argitaratzea eskatuko da.

**Noiz**

Azaroaren 8an hasiko da eta azaroaren 29an amaitu.

**Lehiaketaren dinamika**

* Astero gai bat proposatuko da, gai horren inguruko zenbait esamolderekin batera.
* Esamolde horietako batekin edota gaiari lotutako besteren batekin, bideo bat egin (gehienez 20 segundokoa) eta Instagramera igo beharko da *#botaba* traola erabilita. Parte-hartzaile bakoitzak nahi beste bideo igo ditzake.
* Aste bakoitzean sari bat egongo da. Instagramen *atsegin dut* gehien lortzen dituzten bost bideoen artean asteko saria zeini eman erabakiko du lehiaketako epaimahaiak.Irabazlea astero iragarriko da, hurrengo asteko gai berria proposatu baino lehen.
* Amaierako sari nagusia ere egongo da. Lehiaketara aurkeztutako bideo guztien artean epaimahaiak irabazle bat izendatuko du.&
* Lehiaketara aurkeztuko diren bideoak [www.botaba.eus](http://www.botaba.eus/) webgunera igoko dira, betiere ezarritako oinarri eta baldintzekin bat egiten badute. Webgunean asteko bideorik adierazgarrienak nabarmenduko dira.
* Astero, asteazkenetan, Gaztea Irratiko Di-da saioan jarraipena egingo zaio lehiaketari.

**EPEAK**

Lehiaketa azaroaren 6an hasi eta azaroaren 29an amaituko da.

**Noiz eta non iragarriko dira asteroko gaiak?**

Asteazkenetan, *@botabaerronka* Instagram kontuan, [www.botaba.eus](http://www.botaba.eus/) webgunean eta Gaztea Irratiko Di-da saioan.

* **Azaroaren 8an, lehenengo gaia** aurkeztuko da.
* **Azaroaren 15ean, bigarren gaia** aurkeztu **eta** **lehenengo asteko bideo irabazlea iragarri**ko da.
* **Azaroaren 22an, hirugarren gaia** aurkeztu **eta** **bigarren asteko bideo irabazlea iragarri**ko da.
* **Azaroaren** **29an, hirugarren asteko bideo irabazlea eta** lehiaketako **sari nagusiaren bideo irabazlea iragarri**ko dira.

Aste bakoitzean, parte-hartzaileek **asteazkenetik hasi eta hurrengo astearteko 10:00etara arteko epea** izango dute **bideoak Instagramera igotzeko**.

Epaimahaiak astearteetan erabakiko du boto gehien dituzten bost bideoen artean zein den asteko irabazlea.

**SARIAK**

Lehiaketan asteko sariak eta sari nagusia egongo dira. Bideo irabazleak *@botabaerronka* Instagram kontuan, [www.botaba.eus](http://www.botaba.eus/) webgunean eta Gaztea Irratiko Di-da saioan iragarriko dira.

**Asteko sariak**

Aste bakoitzeko sari bat egongo da. Instagramen *atsegin dut* gehien dituzten bost bideoen artean saria zeini eman erabakiko du epaimahaiak astero-astero.

* **Lehenengo asteko saria** (azaroaren 8tik 13rakoa): **Nikon Coolpix A100 Selfie kit kamera bana**,Foto Samar-en eskutik.

Azaroaren 15ean iragarriko da bideo irabazlea.

* **Bigarren asteko saria** (azaroaren 15etik 20rakoa): **6 lagunentzako jarduera abenturanitza**, Troka Abentura-ren eskutik.

Azaroaren 22an iragarriko da bideo irabazlea.

\**Adin txikikoek guraso edo tutoreen baimena beharko dute, edota arduradun batekin etorri.*

* **Hirugarren asteko saria** (azaroaren 22tik 27rakoa): **egurrezko betaurreko pertsonalizatu bana**, Ixi Wood-en eskutik.

Azaroaren 29an iragarriko da bideo irabazlea.

**Sari nagusia**

Lehiaketara aurkeztuko diren bideo guztien artean irabazle bat izendatuko du epaimahaiak amaierako sari nagusirako. Azaroaren 29an iragarriko da *@botabaerronka* Instagram kontuan, [www.botaba.eus](http://www.botaba.eus/) webgunean eta Gaztea Irratiko Di-da saioan.

* **4 lagunentzako bidaia Europako hiriburu batera** (Berlin, Londres, Edimburgo, Amsterdam…), 4 egun, 3 gau, hegaldia, ostatua eta gosaria barne, El Corte Inglés-aren eskutik.

**\**Sari nagusiaren talde irabazlearen partaideen artean adin txikikorik balego, adin nagusikoek lagunduta egin beharko dute bidaia. 18 urtetik beherako bi parte-hartzaileko adin nagusiko batek joan beharko du bidaian, eta guraso edo tutore legalaren baimena behako dute.***

**Sari-banaketa**

Lehiaketako sariak banatzeko ekitaldi bat egingo da abenduaren 6an, Durangoko Azokan. Irabazleei bertan emango zaizkie sariak. Irabazleak ekitaldira joan ezingo balira, saria hartzeko ordezkoren bat izendatu beharko dute irabazlearen baimena aurretik aurkeztuta.

Lehiaketaren antolatzaileak irabazleekin harremanetan jarriko dira, baina hori lortuko ez balitz, irabazleak eurak jarri beharko dira harremanetan lehiaketako antolatzaileekin abenduaren 1a baino lehenago, botaba@labayru.eus helbidera idatzita edo 94 454 15 71 telefono-zenbakira deituta.

*\*Epe horren barruan lehiaketaren antolatzaileek irabazleekin harremanetan jartzea lortuko ez balute, epaimahaiak ordezko irabazlea izendatuko luke.*

*\*Epaimahaiak hala baderitzo, sariren bat eman gabe gera daiteke.*

**EPAIMAHAIA ETA LANEN BALORAZIOA**

Lehiaketako epaimahaia arlo ezberdinetako profesionalek osatuko dute: Labayru Fundazioko, Gaztea Irratiko eta Di-da komunikazio agentziako ordezko bana.

**Zer baloratuko da?**

• Lehiaketaren helburuekin bat egitea, eta oinarri eta baldintza guztiak betetzea.

• Esamolde jatorra, berritzailea edota adierazgarria izatea.

• Bideoaren originaltasuna eta kreatibitatea.

• Bideoaren kalitatea.

**PARTE HARTZEKO BALDINTZAK**

* Lehiaketan 16 urtetik gorakoek parte har dezakete.
* 18 urtetik beherako parte-hartzaileek gurasoen baimena egiaztatzeko orria bete beharko dute (bete hemen). Baimen-orria ez aurkezteak lehiaketan ezin parte hartzea ekarriko du.

*\*Parte-hartzaile bakoitzaren ardura izango da lehiaketan parte hartzeko emandako datuak egiazkoak izatea.*

* Instagramen *@botabaerronka* kontua jarraitu beharko dute parte-hartzaileek.
* Bideoa ***#botaba*** traola erabilita eta @botabaerronka aipamena eginda igo behar da Instagramera.
* Bideoaren deskribapenean, erabilitako esamoldea idatzi behar da.
* Instagramen norberaren kontuaren bidez parte hartu beharko da, eta honek irekia izan beharko du.
* Bideoak bakarrean zein taldean (gehienez lau lagun) aurkeztu daitezke.
* Parte-hartzaile edo talde bakoitzak nahi beste bideo igo ditzake Instagramera.
* Astean-astean zehaztutako epeen barruan igo beharko dituzte asteko bideoak Instagramera. Ezarritako epe horietatik kanpora jasotakoak ez dira kontuan hartuko asteko sarirako.

**LEGE BALDINTZAK**

* Labayru Fundazioa ez da materiala bidaltzean, birusak edo bestelako arrazoiak direla eta, sor daitezkeen jazoeren erantzule.
* Lehiaketaren oinarriak onartzea nahitaezkoa da parte hartzeko, eta sariak irabazi ahal izateko. Partaideren batek oinarrietan ezarritako baldintzak beteko ez balitu, lehiaketatik kanpora geldituko da, automatikoki.
* Iraingarria edo diskriminatzailea izan daitekeen bideorik ez da onartuko.
* Parte-hartzaileek egindako bideoetan jarrera edo adierazpen sexistarik agertuz gero, lehiaketatik kanpora utziko dira. Ez da onartuko hitz, esaldi, formula edota jarrera diskriminatzailerik, ezta bi sexuen tratamendu estereotipaturik ere.
* Labayru Fundazioaren #botaba lehiaketan parte hartzeak beronen arau guztiak onartzea dakar. Labayru Fundazioak baimena edukiko du jasoko diren bideo guztiak Internetera igotzeko zein egoki ikusten dituen euskarrietan zabaltzeko.

**EGILE-ESKUBIDEAK**

* Lehiaketara hirugarrenen jabetza intelektualaren edo industrialaren eskubideak urratzen dituen materialik ez dutela aurkeztuko bermatu behar dute partaideek. Horrenbestez, partaideek auzi horretatik kanpo utzi behar dute Labayru Fundazioa. Parte-hartzaileek hirugarrenen eskubideei buruzko arauak ez badituzte betetzen edo arau-hausteren bat egiten badute, Labayru Fundazioa ez da horren erantzule egingo. Lehiaketako partaideari dagokio Labayru Fundazioa ardura horretatik salbuestea.
* Era berean, bideoan musika erabiltzen bada, musika horren ustiapen-eskubideek lehiaketako partaidearenak behar dute izan osoki, legez eta esklusiboki. Partaidearen erantzukizuna da baldintza hori betetzea. Labayru Fundazioa baldintza hori ez betetzeak ekar ditzakeen erantzukizunetatik libre geldituko da.
* Hartara, Labayru Fundazioa ez da bideoen egiletzaren erantzule izango. Parte-hartzaileek bermatu behar dute lehiaketara aurkezten dituzten bideoek parte hartzeko baldintzak betetzen dituztela.
* Aurkeztutako lan guztiak ***Creative Commons*** lizentziapean egilearen izenean eta Labayru Fundazioaren menpean egongo dira, kopiak egiteko, banatzeko eta publikoki komunikatzeko baimena ematen duelarik, betiere eratorritako lanak baldintza berdinetan partekatuz:

<https://creativecommons.org/licenses/by-nc-nd/4.0/>

* Labayru Fundazioak ez ditu asmo komertzialekin erabiliko lehiaketara aurkeztuko diren bideoak. Bideoak Labayru Fundazioaren jabetza izatera pasatuko dira. Parte-hartzaileen datuak Labayru Fundazioak gordeko ditu, eta ez dira zabalduko.
* Lehiaketaren lurralde-eremua eta forua: lehiaketan zehar eta oinarri hauek interpretatu eta aplikatzetik inolako auzirik izanez gero, irabazleek eta parte-hartzaileek espresuki uko egingo diote horiei dagokien edozein forutara jotzeari eta Bilboko Auzitegi eta Epaitegietan hartzen diren erabakien mende geratuko dira.